text: 33-årig rumænsk mand mistede livet ved ulykke
  06 august 2018 kl. 10.58
  Det var en 33-årig rumænsk mand, der lørdag morgen blev fundet død i en baggård på Kattesund midt i Horsens.
  Sydøstjyllands Politi blev tidligt lørdag morgen alarmeret af beboer i en ejendom på Kattesund midt i Horsens, der havde fundet en livløs mand liggende i baggården.
  Manden var livløs, da ambulancen kom frem. Han havde hovedskader og blødte kraftigt. Kort efter blev han erklæret død.
  Sydøstjyllands Politi vurderede lørdag eftermiddag efter retsmedicinske og tekniske undersøgelser på findestedet, at der var tale om et ulykkestilfælde. En obduktion mandag skal dog endeligt bekræfte politiets formodning.
  Ifølge politiet er den omkomne en 33årig rumænsk mand, der var beboer i den ejendom, hvor han blev fundet død i baggården. Familien er underrettet.
  